**ธรรมาภิบาลกับการบริหารงานภาครัฐให้ประสบผลสำเร็จ**

**เพ็ญประภา เรืองปัญญา1, วิไลลักษณ์ เรืองสม2**

1สาขาวิชารัฐประศาสนศาสตร์ สังกัดคณะมนุษยศาสตร์และสังคมศาสตร์ มหาวิทยาลัยราชภัฎวไลยอลงกรณ์ในพระบรมราชูปถัมภ์ จังหวัดปทุมธานี, โทรศัพท์ 061-9498867

2สาขาวิชารัฐประศาสนศาสตร์ สังกัดคณะมนุษยศาสตร์และสังคมศาสตร์ มหาวิทยาลัยราชภัฎวไลยอลงกรณ์ในพระบรมราชูปถัมภ์ จังหวัดปทุมธานี, โทรศัพท์ 083-9920894

1e-mail : Penprapa@vru.ac.th

**บทคัดย่อ**

บทความนี้มีเป้าหมายเพื่อนำเสนอเกี่ยวกับบทบาทธรรมาภิบาลต่อการบริหารงานภาครัฐให้ ประสบผลสำเร็จ และยกย่องชมเชยหน่วยงานภาครัฐที่บริหารงานตามหลักธรรมาภิบาลของการบริหารกิจการ บ้านเมืองที่ดี โดยการบริหารงานต้องเริ่มจากการวางแผน การจัดองค์การ การสั่งการ การประสานงาน การควบคุม และความจำเป็นสำหรับการฝึกอบรม ในการบริหารงานภาครัฐนั้นมีสาเหตุมาจากความบกพร่อง และขาดประสิทธิภาพรวมถึงการกระทำผิดทุจริตและขาดจริยธรรม ทำให้ภาครัฐต้องการป้องกันการทุจริตคอร์รัปชั่นรวมถึงต้องการให้ทุกภาคส่วนได้เข้ามามีส่วนร่วมในการรับรู้ในการเปิดเผยข้อมูลให้มีความโปร่งใส เพราะการบริหารงานต่างมีความสำคัญเป็นอย่างยิ่งต่อการพัฒนาและความก้าวหน้าของประเทศให้ไปในทิศทางที่ดีขึ้น จึงได้มีการนำหลักธรรมาภิบาล ได้แก่ หลักนิติธรรม หลักคุณธรรม หลักความโปร่งใส หลักการมีส่วนร่วม หลักความรับผิดชอบ หลักความคุ้มค่า มาปรับใช้ในการบริหารงาน และมาจากความร่วมมือจากทุกฝ่ายทั้งภาครัฐ ภาคเอกชน และภาคประชาชน ทำให้ส่งผลดีต่อการบริหารงานภาครัฐให้ประสบผลสำเร็จและเกิดผลสัมฤทธิ์ตามที่ได้กำหนดไว้

**คำสำคัญ :** ธรรมาภิบาล, การบริหารงานภาครัฐ

**Good Governance and Pubic Administration to Succeed**

Penprapa Ruengpanya1, Wilailuk Ruangsom2

1 Branch Public Administration Department Humanities and social sciences Valaya Alongkorn Rajabhat University under the Royal

Patronage, Tell. 061-9498867

2 Branch Public Administration Department Humanities and social sciences Valaya Alongkorn Rajabhat University under the Royal

Patronage, Tell. 083-9920894

1e-mail : Penprapa@vru.ac.th

**Abstract**

This article aims to present about the role of good governance in public administration to succeed and to praise the government agencies that administrate with a good governance. The administration or management had to begin from planning, organizing, directing, coordinating, controlling and training needs. For the public administration, it caused from a deficiency and an inefficient and included a corruption and an unethical. From this reason, a government sector would like to prevent a corruption as well as asked for all sectors to participate in an acknowledgement about a disclosure of transparency information. Because of the administration was importance to the development and the progress of nation in a better direction. So, the good governance that consisted of the rule of law, morality, accountability, participation, responsibility, cost-effectiveness or economy were applied to the administration. And it originated from the cooperation of all government, private and public sectors that was good for the public administration to be success and achievement as defined.

**Keywords :** Good Governance, Public Administration

**บทนำ**

คำว่า Good Governance มีใช้อย่างเป็นทางการครั้งแรกเมื่อปี 1989 ในรายงานเรื่อง Sub-Sahara Africa : From Crisis to Growth ซึ่งเป็นรายงานที่ธนาคารโลกพยายามวิเคราะห์ถึงความล้มเหลวของรัฐในแอพริกาใน การพัฒนาประเทศ คำว่า Good Governance เริ่มมีบทบาทในแง่ของโลกาภิวัฒน์ก็เพราะทั้งธนาคารโลกและกองทุนเงินระหว่าง ประเทศต่างเชื่อว่า การพัฒนาอย่างยั่งยืนจะทำไม่ได้เลยหากประเทศนั้นปราศจาก Good Governance ทำให้ธนาคารโลกจึงได้สร้างลักษณะของธรรมาภิบาลระดับโลกขึ้น เพื่อให้หน่วยงานและเครือข่ายในองค์กรผลักดันให้ประเทศต่างๆ ดำเนินตามแนวทางธรรมาภิบาลซึ่งลักษณะองค์ประกอบที่กว้างขวางนี้ไม่ได้ชี้ชัด ว่าประเทศนั้นๆ จะต้องอยู่ภายใต้ระบบการเมืองการปกครองแบบใดแบบหนึ่งอย่างเฉพาะเจาะจงและพบ ว่าในช่วงแรกของการใช้คำนี้ยังมี่ความไม่ลงรอยกันระหว่างองค์กรระหว่าง ประเทศ แต่เนื่องจากอิทธิพลของธนาคารโลกที่มีอยู่อย่างมากในไม่ช้าคำว่า “ธรรมาภิบาล” จึงเป็นคำที่มีการใช้อย่างแพร่หลาย โดยเฉพาะหลังวิกฤตการณ์เศรษฐกิจของประเทศไทยปี 2540 ก่อนที่จะลุกลามไปสู่ประเทศต่างๆ อย่างรวดเร็ว

จากวิกฤติเศรษฐกิจที่เกิดขึ้นในประเทศไทย เมื่อปี พ.ศ.2540 ได้ส่งผลกระทบเชิงลบต่อทุกภาคส่วน ของสังคม ทำให้ประเทศไทยมีการบังคับใช้และปรับแก้กฎหมายต่างๆเพื่อก่อให้เกิดและเสริมสร้างธรรมาภิบาล ในการบริหารจัดการทุกภาคส่วนภายในประเทศ ตามที่ปรากฏในรัฐธรรมนูญแห่งราชอาณาจักรไทยพ.ศ.2540 ระเบียบสำนักนายกรัฐมนตรีว่าด้วยการสร้างระบบบริหารกิจการบ้านเมืองและสังคมที่ดี พ.ศ. 2542 (ยกเลิกเมื่อวันที่9 สิงหาคม พ.ศ.2547) พระราชบัญญัติระเบียบบริหารราชการแผ่นดิน (ฉบับที่ 5) พ.ศ.2545 มาตรา 3/1 พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ.2546 และรัฐธรรมนูญแห่งราชอาณาจักรไทย พ.ศ. 2550

อีกทั้งในพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 นี้ยังได้กำหนดรายละเอียด เป้าหมาย วิธีดำเนินงาน วัตถุประสงค์ การศึกษาวิเคราะห์และการติดตามประเมินผลการปฏิบัติงาน เพื่อให้บรรลุเป้าหมายการบริหารต่างๆ เป็นหมวดๆ ไว้ถึง 7 หมวด (หมวดที่ 2–หมวดที่ 8) ไว้เป็น แนวทางการบริหาร การปกครอง อย่างมีประสิทธิภาพอีกด้วย โดยเฉพาะอย่างยิ่งในหมวดที่ 4 ว่าด้วยการบริหารราชการอย่างมีประสิทธิภาพและเกิดความคุ้มค่าในเชิงภารกิจของรัฐ ในบทบัญญัติส่วนนี้ได้กำหนดวิธีการทำงานของส่วนราชการว่าต้องปฏิบัติตามหลักการ 3 ประการด้วยกันคือ 1. หลักความโปร่งใส 2. หลักความคุ้มค่า และ 3. หลักความชัดเจนในการปฏิบัติราชการ

การบริหารภาครัฐให้ประสบความผลสำเร็จนั้น ผู้บริหารจะต้องมีความรับผิดชอบต่อองค์การ ต่อสังคม ประชาชน โดยขอบเขตของความรับผิดชอบต้องครอบคลุมทุกเรื่องไม่ว่าจะเป็นเรื่องเงิน เรื่องผลประโยชน์สาธารณะ ความเป็นธรรม ความยุติธรรมในสังคม สิทธิเสรีภาพ การมีส่วนร่วมของประชาชน การสร้างความเชื่อมั่นระบบกลไกของรัฐ ไม่ว่าด้านการอำนวยความยุติธรรม ด้านการจัดทำบริการสาธารณะ การรักษาความมั่นคงของรัฐ การใช้อำนาจบริหารจัดการงานโดยทั่วไป ซึ่งต้องมีความโปร่งใสเป็นธรรมพร้อมที่จะถูกตรวจสอบชี้แจงต่อสาธารณะชน อีกทั้งกระบวนการที่สามารถสร้างสำนึกแห่งภาระความพร้อมรับผิดแห่งการถูกตรวจสอบได้ให้เกิดขึ้นกับผู้ใช้อำนาจได้นั้น สิ่งสำคัญที่สุดคือการสร้างความโปร่งใสให้เกิดขึ้นผู้มีส่วนได้เสียหรือสังคมต้องสามารถเข้าถึงข่าวสารข้อมูลได้อย่างทั่วถึงเต็มที่ต้องมีกระบวนการตรวจสอบที่มีคุณภาพจากกลุ่มต่างๆในสังคมอย่างกว้างขวางเพราะความโปร่งใสจะเป็นเครื่องมือในการขจัดความไม่ถูกต้องไม่เป็นธรรม ไม่เหมาะสม ไม่ชอบธรรมของการใช้อำนาจหรือการกระทำของคนได้อย่างดี

อย่างไรก็ตามจะเห็นได้ว่าในส่วนของประเทศไทย ภาครัฐได้ตระหนักถึงความสำคัญของการสร้าง ธรรมาภิบาล ให้เกิดขึ้นในสังคมไทย และการนำหลักธรรมาภิบาลมาใช้ในการบริหารงานภาครัฐ ทำให้ในปัจจุบันด้านการบริหารงานภาครัฐนั้นเป็นมิติกระบวนทัศน์ใหม่ของการบริหารงานภาครัฐ และนอกจากนี้ได้มีการเน้นบทบาทของผู้บริหารงานภาครัฐในฐานะเป็นผู้ให้บริการที่มีคุณภาพสูงตามที่ประชาชนต้องการ ซึ่งจะช่วยให้ผู้บริหารสามารถปฏิบัติงานจนบรรลุผลได้ตามเป้าหมายให้ประสบผลสำเร็จ และได้มีการเปิดกว้างให้มีการแข่งขัน โดยพิจารณาว่าจุดมุ่งหมายใดของงานภาครัฐในแบบใดที่ยังควรกระทำ โดยส่วนราชการและส่วนใดที่ควรปล่อยให้ภาคเอกชนเป็นผู้ดำเนินการแทน นอกจากนี้ต้องมีการปฏิสัมพันธ์ของระบบย่อยต่างๆ ในระบบภาครัฐ และกับระบบที่ใหญ่กว่าภายใต้บริบททางสังคม เศรษฐกิจการเมือง ซึ่งอย่างไรก็ตามการที่จะบริหารภาครัฐให้ประสบผลสำเร็จได้นั้นก็มาจากการนำเอาหลักธรรมาภิบาลทั้ง 6 ประการ คือ หลักนิติธรรม หลักคุณธรรม หลักความโปร่งใส หลักการมีส่วนร่วม หลักความรับผิดชอบ หลักความคุ้มค่า ที่เลือกมาปรับใช้ในด้านการบริหารงานภาครัฐ

**ธรรมาภิบาล**

ธรรมาภิบาล โดยเฉพาะอย่างยิ่งธรรมาภิบาลของภาครัฐ เป็นหนึ่งในประเด็นทางด้านการปกครองที่มีความสำคัญ และมีการศึกษาอย่างกว้างขวาง สำหรับคำว่า “ธรรมาภิบาล” ได้มีความหมายดังนี้

ถวิลวดี ปุรีกุล และคณะ (2549) กล่าวว่าธรรมาภิบาลเป็นหลักการบริหารแนวใหม่ ที่มุ่งเน้นหลักการ โดยมิใช่หลักการที่เป็นรูปแบบทฤษฎีการบริหารงาน แต่เป็นหลักการทำงาน ซึ่งหากมีการนำมาใช้เพื่อการบริหารงานแล้ว ทำให้เกิดความเชื่อมั่นว่าจะนำมาซึ่งผลลัพธ์ที่ดีที่สุด คือเป็นธรรม ความสุจริต ความมีประสิทธิภาพ ประสิทธิผล

สถาบันพระปกเกล้า (2547) อธิบายว่าธรรมาภิบาล หรือ Good governance หมายถึง หลักการบริหารจัดการที่ดี อันเกี่ยวข้องกับนโยบายของส่วนราชการและพฤติกรรมของบุคลากรในองค์การ สำหรับรัฐบาลไทย ไว้วางใจหลักของการบริหารจัดการบ้านเมืองที่ดี

World Bank ได้ให้ความหมายว่า Good governance เป็นลักษณะและวิถีทางของการที่อำนาจได้ถูกใช้ในการจัดการบริหารทางเศรษฐกิจและสังคมของประเทศ เพื่อการพัฒนาและเป็นไปอย่างต่อเนื่อง โดยนัยของความหมายของธนาคารโลกเป็นการชี้ให้เห็นถึงความสำคัญของการมีธรรมาภิบาลเพื่อช่วยในการ ฟื้นฟูเศรษฐกิจของประเทศ ทั้งนี้รัฐบาลสามารถให้บริการที่มีประสิทธิภาพ มีระบบที่ยุติธรรม มีกระบวนการกฎหมายที่อิสระ ที่ทำให้การดำเนินการเป็นไปตามสัญญา อีกทั้งระบบราชการ ฝ่ายนิติบัญญัติ และสื่อที่มีความโปร่งใสรับผิดชอบ และตรวจสอบได้(บุษบง ชัยเจริญวัฒนะ, และบุญมี ลี้, 2544, น. 7)

จากความหมายที่ได้กล่าวมาในข้างต้น ผู้เขียนสามารถสรุปได้ว่า ธรรมาภิบาล คือ การบริหารจัดการหรือการปกครองที่ดี ทั้งภาครัฐ ภาคเอกชน และภาคประชาชน เพื่อให้บรรลุเป้าหมาย ความต้องการของคนในสังคม และก่อให้เกิดการพัฒนาที่ยั่งยืน และสามารถแก้ไขปัญหาความขัดแย้งที่อาจเกิดขึ้นได้ในอนาคต

**องค์ประกอบของหลักธรรมาภิบาล**

สำนักงานคณะกรรมการข้าราชการพลเรือน (2544) ได้กล่าวว่า หลักธรรมาภิบาลมีองค์ประกอบทั้งหมด 6 ประการ ดังนี้

1. หลักนิติธรรม หมายถึง การตรากฎหมายที่ถูกต้อง เป็นธรรม กฎข้อบังคับต่างๆให้ทันสมัย และเป็นที่ยอมรับของสังคม และภาคสังคม ประชาชนยินยอมพร้อมใจปฏิบัติตามกฎหมายโดยถือว่าเป็นการปกครองภายใต้กฎหมายมิใช่ตามอำเภอใจหรืออำนาจของตัวบุคคล โดยคำนึงถึง สิทธิ เสรีภาพ ความยุติธรรม ของสมาชิก

2. หลักคุณธรรม หมายถึง การยึดมั่นในความถูกต้องดีงาม โดยส่งเสริมให้ข้าราชการ และเจ้าหน้าที่ของรัฐยึดถือหลักนี้ในการปฏิบัติหน้าที่ให้เป็นตัวอย่างแก่ประชาชนในสังคมและส่งเสริมสนับสนุนให้ประชาชนพัฒนาตนเองไปพร้อมกัน เพื่อให้คนไทยมีความซื่อสัตย์ จริงใจ ขยัน อดทน มีระเบียบวินัยประกอบวิชาชีพสุจริตจนเป็นนิสัยประจำชาติ

3. หลักความโปร่งใส หมายถึง การสร้างความไว้วางใจซึ่งกันและกันของคนในสังคม โดยปรับปรุงกลไกการทำงานขององค์กรทุกวงการให้มีความโปร่งใส มีการเปิดเผยข้อมูลข่าวสารที่เป็นประโยชน์อย่างตรงไปตรงมาด้วยภาษาที่เข้าใจง่าย ประชาชนเข้าถึงข้อมูลข่าวสารได้สะดวกและมีกระบวนการให้ประชาชนตรวจสอบความถูกต้องชัดเจนได้

4. หลักการมีส่วนร่วม หมายถึง การเปิดโอกาสให้ประชาชนมีส่วนร่วมรับรู้และเสนอความคิดเห็นในการตัดสินใจปัญหาด้วยการแสดงหรือแจ้งความเห็น การไต่สวนสาธารณะ การประชาพิจารณ์ และการแสดงประชามติ

5. หลักความรับผิดชอบ หมายถึง การตระหนักในสิทธิหน้าที่ความสำนึกในความรับผิดชอบ ต่อสังคมการใส่ใจปัญหาสาธารณะของบ้านเมืองและกระตือรือร้นในการแก้ปัญหาตลอดจนการเคารพในความคิดเห็นที่แตกต่างและความกล้าที่จะยอมรับผลจากการกระทำของตน

6. หลักความคุ้มค่า หมายถึง การบริหารจัดการและใช้ทรัพยากรที่มีจำกัด เพื่อให้เกิดประโยชน์สูงสุดแก่ส่วนร่วม โดยรณรงค์ให้คนไทยมีความประหยัด ใช้ของอย่างคุ้มค่า สร้างสรรค์สินค้าบริการที่มีคุณภาพสามารถแข่งขันได้ในเวทีโลกและรักษาพัฒนาทรัพยากรธรรมชาติให้สมบูรณ์ยั่งยืน

**การสร้างหลักธรรมาภิบาล**

การสร้างธรรมาภิบาลนั้นมาจากความร่วมมือของทั้งสถาบันทั้งภาครัฐ ภาคเอกชน และประชาสังคม บทบาทของรัฐที่สำคัญนั้น คือรัฐเป็นผู้มีบทบาทในการวางรากฐานและรักษากฎระเบียบต่างๆ การสร้าง ธรรมาภิบาลของรัฐนั้นจำเป็นต้องอาศัยระบบการจัดการภาครัฐที่มีประสิทธิภาพ มีภาระรับผิดชอบภายใต้กฎหมาย และนโยบายที่โปร่งใสตรวจสอบได้ จึงมีความจำเป็นอย่างยิ่งที่รัฐจะต้องมีการปฏิรูประบบราชการ เพื่อปรับปรุงระบบการบริหารจัดการให้มีประสิทธิภาพ และรับผิดชอบภายใต้กรอบของกฎหมาย ซึ่งจุดมุ่งหมายในการสร้างธรรมาภิบาลของภาครัฐนั้นจะต้องพยายามปฏิรูปการบริหารจัดการให้ถูกต้องตามหลักเหตุผลและหน้าที่ มีระบบความรับผิดชอบด้านการเงินที่มีประสิทธิภาพมาใช้ และให้มีความโปร่งใสในการปฏิบัติงาน ยกระดับความชำนาญของภาครัฐให้มีความทันสมัยเป็นต้น

โกวิทย์ พวงงาม (2553) กล่าวว่า การสร้างเสริมธรรมาภิบาล ด้านความโปร่งใส และการมีส่วนร่วมของประชาชนที่มีต่อการบริหารงาน จึงเป็นแนวทางให้การบริหารได้ตระหนักและให้ความสำคัญของธรรมาภิบาล ด้านความโปร่งใส และการมีส่วนร่วม เพื่อหาวิธีการส่งเสริมสนับสนุนให้แต่ละหน่วยงานมีการบริหารจัดการเป็นไปตามหลักธรรมาภิบาล ด้านการมีส่วนร่วม และความโปร่งใสในการบริหารจัดการ ซึ่งในการเสริมสร้างธรรมาภิบาลของแต่ละหน่วยงาน ทั้งภาครัฐ และภาคเอกชน นั้นเห็นว่า จะต้องมีกลไกและเครื่องมือในการป้องกันการทุจริต อย่างเป็นรูปธรรม โดยเฉพาะการลดลงของปัญหาการทุจริตคอร์รัปชั่น และการสร้างความน่าเชื่อถือในด้านความโปร่งใส และการใช้ความสามารถอย่างเต็มศักยภาพ เพื่อจัดบริการสาธารณะให้เกิดประโยชน์แก่ประชาชนอย่างมีประสิทธิภาพ และตอบสนองความต้องการของประชาชน และเป็นไปตามบทบัญญัติของรัฐธรรมนูญ จึงมีความจำเป็นอย่างยิ่งที่จะต้องดำเนินการเสริมสร้างธรรมาภิบาล ในแต่ละหน่วยงานที่เน้นความโปร่งใสและการมีส่วนร่วม รวมทั้งเพื่อสร้างระบบคุ้มครองคุณธรรมและจริยธรรมในการบริหารงาน โดยมีกระบวนการที่เป็นหัวใจของธรรมาภิบาลมีสิ่งที่จะต้องเชื่อมโยงกัน คือ1. การมีส่วนร่วมของทุกภาคส่วนในการบริหารจัดการสังคม 2. ความโปร่งใสของกระบวนการตัดสินใจ 3. ความรับผิดชอบที่ต้องตอบคำถามและถูกวิจารณ์ได้

ซึ่งการบริหารจัดการตามหลักธรรมาภิบาล ถือเป็นแนวทางส่วนหนึ่งในการแก้ไขปัญหาการทุจริตคอร์รัปชั่นและโดยหลักการเสริมสร้างธรรมาภิบาลจะมุ่งให้ความสำคัญกับการพัฒนาศักยภาพของคน ในทุกกลุ่มทุกภาคส่วนของสังคมจะต้องมีพื้นฐานทางจิตใจที่ยึดมั่นในคุณธรรม มีความซื่อสัตย์สุจริต และ ความรอบรู้ ที่จะทำให้เกิดการประพฤติปฏิบัติตนได้อย่างมีเหตุผล พร้อมทั้งให้ความสำคัญกับการเสริมสร้างความแข็งแกร่งให้กับระบบโครงสร้าง กลไก และกระบวนการบริหารจัดการบนหลักธรรมาภิบาลที่เปิดกว้างให้ทุกภาคส่วนมีส่วนร่วมโดยต้องมีการปรับระบบบริหารจัดการภาครัฐให้มีความโปร่งใส และเน้นบทบาทในการอำนวยความสะดวก กำกับดูแล แทนการควบคุมและสั่งการเน้นการทำงานร่วมกับภาคส่วนต่างๆ

อีกทั้งในระเบียบสำนายกรัฐมนตรีว่าด้วยการสร้างระบบบริหารกิจการบ้านเมืองและสังคมที่ดีดังกล่าว ยังได้กำหนดกลยุทธ์ แนวทางการปฏิบัติและมาตรการในดำเนินงาน เพื่อให้บรรลุเป้าหมายของการสร้างระบบ ธรรมาภิบาลและสังคมที่ดีว่าต้องมีการปฏิรูปใน 3 ส่วน อันได้แก่ ภาครัฐ ภาคธุรกิจเอกชนและภาคประชาชน

พระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 3 ได้กำหนดไว้ว่า ให้เพิ่มความต่อไปนี้เป็น มาตรา 3/1 พระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2535 เป็นว่ามาตรา 3/1การบริหารราชการตามพระราชบัญญัตินี้ต้องเป็นไปเพื่อประโยชน์สุขของประชาชน เกิดผลสัมฤทธิ์ต่อภารกิจของรัฐ ความมีประสิทธิภาพ ความคุ้มค่าในเชิงภารกิจแห่งรัฐการลดขั้นตอนการปฏิบัติงาน การลดภารกิจและยุบเลิกหน่วยงานที่ไม่จำเป็น การกระจายภารกิจและทรัพยากรให้แก่ท้องถิ่นการกระจายอำนาจตัดสินใจการอำนวยความสะดวกและการตอบสนองความต้องการของประชาชน ทั้งนี้โดยมีผู้รับผิดชอบต่อผลของงาน การจัดสรรงบประมาณ และการบรรจุ และแต่งตั้งบุคคลเข้าดำรงตำแหน่งหรือปฏิบัติหน้าที่ต้องคำนึงถึงหลักการตามวรรคหนึ่ง ในการปฏิบัติหน้าที่ของส่วนราชการต้องใช้วิธีการบริหารกิจการบ้านเมืองที่ดีโดยเฉพาะอย่างยิ่งให้คำนึงถึงความรับผิดชอบของผู้ปฏิบัติงาน การมีส่วนร่วมของประชาชน การเปิดเผยข้อมูลการติดตามตรวจสอบและประเมินผลการปฏิบัติงาน ทั้งนี้ตามความเหมาะสมของแต่ละภารกิจเพื่อประโยชน์ในการดำเนินการให้เป็นไปตามมาตรานี้ จะตราพระราชกฤษฎีกากำหนดหลักเกณฑ์ และวิธีการในการปฏิบัติราชการ และการสั่งการให้ส่วนราชการ และข้าราชการปฏิบัติก็ได้ (ประกาศในราชกิจจานุเบกษา,เล่มที่ 119 ตอนที่ 99 ก, 2 ตุลาคม 2545,หน้า 1-2) เพื่อให้มีการนำหลักการในมาตรา 3/1 ไปใช้ในทางปฏิบัติ อันก่อให้เกิดประโยชน์สุขแก่ประชาชน ต่อมาในสมัยในสมัยรัฐบาลของ พ. ต. ท. ทักษิณ ชินวัตร ได้มีพระกรุณาโปรดเกล้าฯให้ตราพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 ขึ้นดังที่มีเนื้อความในมาตรา 6 การบริหารกิจการบ้านเมืองที่ดี ได้แก่ การบริหารราชการเพื่อบรรลุเป้าหมาย ดังต่อไปนี้

1. เกิดประโยชน์สุขของประชาชน

2. เกิดผลสัมฤทธิ์ต่อภารกิจของรัฐ

3. มีประสิทธิภาพและเกิดความคุ้มค่าในเชิงภารกิจของรัฐ

4. ไม่มีขั้นตอนการปฏิบัติงานเกินความจำเป็น

5. มีการปรับปรุงภารกิจของส่วนราชการให้ทันต่อสถานการณ์

6. ประชาชนได้รับการอานวยความสะดวก และได้รับการตอบสนองความต้องการ

7. มีการประเมินผลการปฏิบัติราชการอย่างสม่ำเสมอ

รัฐธรรมนูญแห่งราชอาณาจักรไทย ก็ให้ความสำคัญกับหลักธรรมาภิบาล ดังจะเห็นได้ในบางมาตราของรัฐธรรมนูญได้มีการกล่าวถึงแนวทางการบริหารงานตามหลักธรรมาภิบาลเอาไว้เช่นกัน และรัฐต้องดำเนินการตามแนวนโยบายด้านการมีส่วนร่วมของประชาชน

1.ส่งเสริมให้ประชาชนมีส่วนร่วมในการกำหนดนโยบายและวางแผนพัฒนาเศรษฐกิจและสังคมทั้งในระดับชาติและระดับท้องถิ่น

2. ส่งเสริมสนับสนุนการมีส่วนร่วมของประชาชนในการตัดสินใจทางการเมืองการวางแผนพัฒนาเศรษฐกิจและสังคม รวมทั้งการจัดทำบริการสาธารณะ

3. ส่งเสริมและสนับสนุนการมีส่วนร่วมของประชาชนในการตรวจสอบการใช้อำนาจรัฐทุกระดับ ในรูปแบบองค์กรทางวิชาชีพ หรือตามสาขาอาชีพที่หลากหลายหรือรูปแบบอื่น ดังนั้นสำหรับ หลักธรรมาภิบาลในประเทศไทย ก็เริ่มมีการใช้กันแพร่หลายภายหลังจากที่ประเทศไทยได้ประกาศใช้รัฐธรรมนูญแห่งราชอาณาจักรไทยฉบับใหม่ และหลังจากภาวะวิกฤตทางเศรษฐกิจในปี 2540

ผลจากการประสบวิกฤตครั้งนี้สุดท้ายไทยเองต้องแก้ปัญหาโดยการขอกู้เงินจากกองทุนการเงินระหว่างประเทศ International Monetary Fund (IMF) จำนวน 17. 2 พันล้านดอลลาร์สหรัฐ จากการที่ไทยกู้เงินครั้งนี้เองต้องทำให้ประเทศไทยต้องผูกพันกับคำว่าธรรมาภิบาล ทั้งนี้ก็เพราะว่ากองทุนการเงินระหว่างประเทศได้วางกฎระเบียบเงื่อนไขแก่บรรดาประเทศต่างๆ ที่จะได้รับความช่วยเหลือทางการเงินว่า การที่ประเทศนั้นจะได้รับเงินกู้จาก IMF ประเทศเหล่านั้น จะต้องสร้างธรรมาภิบาลให้เกิดขึ้นและมีการดำเนินการตามนโยบายสาธารณะที่ได้ตกลงไว้ในสัญญาการรับสนับสนุนทางการเงินอย่างเคร่งครัดและตั้งแต่บัดนั้นเป็นต้นมาดูเหมือนว่าธรรมาภิบาลก็ได้เป็นที่สนใจของเหล่านักวิชาการทั้งหลาย ต่างก็ได้ออกมาแสดงความคิดเห็นพร้อมทั้งได้คิดค้นศัพท์ในความหมายในภาษาไทยเพื่อมาใช้แทนคาว่า Good governance ใช้เสียใหม่ เพื่อให้สังคมได้มีโอกาสเลือกใช้จนกว่าจะมีความลงตัว แต่สุดท้ายคาว่าธรรมาภิบาลหรือการบริหารกิจการบ้านเมืองที่ดี ดูเหมือนจะเป็นคำที่นิยมใช้กันอย่างแพร่หลาย แม้กระทั่งรัฐธรรมนูญแห่ง ราชอาณาจักรไทย พุทธศักราช 2550 ฉบับที่ 18 ที่ใช้อยู่ในปัจจุบันนี้ก็คงยังใช้คำว่า ธรรมาภิบาล เช่นกัน

**ความสำเร็จในการสร้างระบบธรรมาภิบาล**

จุฑารัตน์ สีสูงเนิน (ม.ป.ป) ได้กล่าวว่า ในการนำหลักธรรมาภิบาลไปใช้ในการบริหารจัดการทั้งภาครัฐ และภาคเอกชน เพื่อให้เกิดผลสำเร็จหน่วยงานต้องดำเนินการดังนี้

1. ต้องร่วมมือกันบริหารกิจการบ้านเมืองและสังคมไทยให้ดียิ่งขึ้น หมายถึง ทุกภาคในสังคม ได้แก่ ภาครัฐ ภาคธุรกิจเอกชน และภาคประชาชน ต้องร่วมมือกันบริหารกิจการบ้านเมืองและสังคมไทย ให้ดียิ่งขึ้นๆ ไป

2. ต้องดำเนินการอย่างต่อเนื่อง หมายถึง การบริหารกิจการบ้านเมืองและสังคมที่ดีต้องดำเนินการอย่างต่อเนื่อง โดยมีปัจจัยสำคัญ คือ ผู้นำและเจ้าหน้าที่ทุกคนที่ต้องเข้าใจมีจิตสำนึก เห็นความจำเป็นและความสำคัญของการดำเนินการในเรื่องนี้

3. หลักการและวิธีการใช้อำนาจ หมายถึง กระบวนการสร้าง การบริหารกิจการบ้านเมือง และสังคมที่ดีในสังคมใดๆ ขึ้นอยู่กับวิธีการใช้อำนาจ ซึ่งแบ่งออกเป็นสองส่วน คือ ผู้ใช้อำนาจและผู้ถูกใช้อำนาจหากทั้งสองฝ่ายพอใจในวิธีการบริหารกิจการบ้านเมืองและสังคม ย่อมหมายความว่า สังคมนั้นมีการบริหารจัดการบ้านเมืองและสังคมที่ดี

4. ดำเนินการให้เป็นไปตามองค์ประกอบ องค์ประกอบการสร้างระบบบริหารกิจการบ้านเมือง และสังคมที่ดีมี 4 ประการ คือ 1.ความเชื่อของผู้มีอำนาจว่าอำนาจสามารถแบ่งปันได้ 2.กลไกการแบ่งปันอำนาจ 3.กลไกการกระจายอำนาจ 4.ระบบการตรวจสอบการใช้อำนาจและการกระจายอำนาจ

**ประโยชน์ของหลักธรรมาภิบาล**

จุฑารัตน์ สีสูงเนิน (ม.ป.ป) กล่าวถึงประโยชน์ธรรมาภิบาลได้ว่ามีความสำคัญต่อหน่วยงานทั้งภาครัฐ และภาคเอกชนในการนำหลักธรรมาภิบาลไปใช้กันอย่างแพร่หลายในการบริหารงาน ซึ่งก่อให้เกิดประโยชน์ดังนี้

1. ช่วยให้การบริหารจัดการงานดีขึ้นและมีประสิทธิภาพมากยิ่งขึ้น

2. สามารถส่งผลดีให้กับการดำเนินงานของทั้งภาครัฐ ภาคเอกชน ให้เจริญก้าวหน้าต่อไปได้

3. ช่วยให้การบริหารงานมีความโปร่งใส และสามารถตรวจสอบการทำงานได้ทุกขั้นตอนโดยเปิดเผยต่อสาธารณะให้รับรู้กันทั่วไปได้

**การบริหารงานภาครัฐ**

ขวัญใจ ป้อมพระเดช (2555) สรุปว่า การบริหารงานภาครัฐ หมายถึง กระบวนการใช้ศาสตร์และศิลป์ของผู้บริหาร ในการร่วมมือและพัฒนาการทำงานของบุคคลในองค์กร เพื่อให้เกิดการบรรลุตามวัตถุประสงค์ และเป้าหมายที่วางไว้อย่างมีประสิทธิภาพและประสิทธิผล โดยมุ่งเน้นให้หน่วยงานหรือองค์กรนั้นทำงานอย่างเต็มความสามารถ มีระบบและนำมาซึ่งความสำเร็จลุล่วงในการปฏิบัติงาน การยอมรับจากบุคคลภายใน และนอกองค์กร สร้างความสำเร็จให้กับองค์กรอันนำไปสู่การพัฒนาองค์กรที่ยั่งยืน

ชาญชัย อาจินสมาจาร (2555) ได้กล่าวว่า การบริหารงานภาครัฐ คือ การบริหารราชการที่ดำเนินการในบริบททางการเมือง จุดรวมของมันที่ระบบราชการ การศึกษาและแนวทางปฏิบัติของ ระบบราชการเรียกว่า การบริหารภาครัฐ เกี่ยวกับการจัดการหน่วยงานของรัฐที่นำเอานโยบายของรัฐไปปฏิบัติเพื่อทำให้บรรลุวัตถุประสงค์ของรัฐในผลประโยชน์ของประชาชน การบริหารกิจการของรัฐบาลจึงเป็นที่รู้จักกันในนามการบริหาร

ศิวาภรณ์ ไชยเจริญ และ วัลลภัช สุขสวัสดิ์ (2560) กล่าวว่า การบริหารงานภาครัฐ หมายถึง ระบบราชการ ระบบราชการกับการเมือง การแบ่งส่วนราชการและหน่วยงานของรัฐ อำนาจหน้าที่ การดำเนินตามกฎหมายและนโยบายของรัฐ หลักการปฏิบัติงานภาครัฐเพื่อให้มีประสิทธิภาพและประสิทธิผลสูงสุด การบริหารองค์กรภาครัฐ การบริหารการดำเนินงานบริการสาธารณะ การจัดการภาครัฐแนวใหม่ และธรรมาภิบาลในการบริหารงานภาครัฐ

จากความหมายที่ได้กล่าวมาในข้างต้น ผู้เขียนสามารถสรุปได้ว่า การบริหารงานภาครัฐ คือ การบริหารราชการที่ดำเนินการในบริบททางการเมือง มีกิจกรรมที่หลากหลายซึ่งรัฐอาจดำเนินการเองหรือไม่ ก็ได้ ขึ้นอยู่กับอุดมการณ์ทางการเมือง และความเป็นมาของแต่ละประเทศ ถ้าไม่ดำเนินการเองอาจมอบหมายให้ภาคประชาชน หรือภาคเอกชนดำเนินการแทน

**องค์ประกอบของการบริหารภาครัฐ**

มหาวิทยาลัยสุโขทัยธรรมาธิราช (2552) ได้กล่าวว่า การบริหารงานภาครัฐมีองค์ประกอบดังนี้

1. การวางแผน คือ การใช้การตรวจสอบอนาคต และกำหนดแผนเพื่อการปฏิบัติ และความมีเอกภาพ ความต่อเนื่อง ความยืดหยุ่น และความถูกต้องคือ ลักษณะกว้างๆของแผนปฏิบัติการที่ดี ซึ่งความสำเร็จในการนำเอาการวางแผนระบบย่อยออกปฏิบัติไม่ใช่เรื่องที่จะทำให้บรรลุได้ง่ายๆ ขณะที่ขนาดองค์การเพิ่มขึ้น ภารกิจการวางแผนก็มีความซับซ้อนมากขึ้น ต้องการคนมากขึ้น และการตัดสินใจที่ซับซ้อนมากขึ้น อย่างไรก็ตาม เครื่องป้องกันสามารถประกันถึงความสำเร็จของความพยายามในการวางแผนองค์การ เครื่องป้องกันเหล่านี้ ได้แก่ การสนับสนุนจากผู้บริหารระดับสูง องค์การวางแผนที่มีประสิทธิภาพและประสิทธิผล การนำออกใช้ที่เน้นการวางแผน และรวมถึงคนที่เหมาะสมด้วย

1.1 การสนับสนุนจากฝ่ายบริหารระดับสูง ฝ่ายบริหารระดับสูงในองค์การต้องสนับสนุนความพยายามของการวางแผน มิฉะนั้นสมาชิกคนอื่นๆขององค์การอาจไม่ทำงานการวางแผนอย่างจริงจัง เมื่อไรที่เป็นไปได้ ฝ่ายบริหารระดับสูงควรชี้แนะอย่างจริงจัง และมีส่วนร่วมในกิจกรรมการวางแผน จัดหาทรัพยากรที่จำเป็นต่อการจัดโครงสร้างองค์การวางแผน ส่งเสริมการวางแผนในฐานนะกระบวนการที่ต่อเนื่องไม่ใช่กิจกรรมปีละครั้ง และการตระเตรียมคนเพื่อการเปลี่ยนแปลงมักมาจากการวางแผนซึ่งเป็นสัญญาณที่ชัดเจนที่ฝ่ายบริหารระดับสูงอยู่เบื้องหลังการทำงานการวางแผน

1.2 องค์การวางแผนที่มีประสิทธิผลและประสิทธิภาพ องค์การวางแผนที่ได้ออกแบบมาเป็นอย่างดีคือ เครื่องมือเบื้องต้นที่การวางแผนทำสำเร็จและประสิทธิผลของการแผนถูกตัดสิน ผู้วางแผนต้องใช้เวลาออกแบบองค์การวางแผนที่มีประสิทธิภาพและประสิทธิผลสูงสุดเท่าที่จะสูงได้ องค์การวางแผนควรมี 3 คุณลักษณะ คือ 1. ควรถูกออกแบบเพื่อใช้กระบวนการบริหารที่จัดตั้งภายในบริษัท 2. องค์การวางแผนควรมีความง่ายๆ แต่ซับซ้อนเพียงพอที่จะประกันถึงความร่วมมือในการทำงานของผู้เข้าร่วมวางแผนทุกคน การวางแผนอาจเป็นกระบวนการที่ซับซ้อนที่ต้องการจัดองค์การวางแผนขนาดใหญ่ ผู้วางแผนควรทำให้องค์การวางแผนมีความง่าย และทำให้ด้านที่ซับซ้อนของมันเป็นที่เข้าใจได้อย่างชัดเจน 3. องค์การวางแผนควรมีความยืดหยุ่นและปรับตัวได้ สภาวะการวางแผนมีการเปลี่ยนแปลงอยู่ตลอดเวลา และองค์การวางแผนต้องสามารถตอบสนองต่อสภาวะการเปลี่ยนแปลงเหล่านี้

1.3 การนำออกปฏิบัติ เนื่องจากผลลัพธ์สุดท้ายของกระบวนการวางแผนคือ การกระทำบางอย่างที่จะช่วยทำให้บรรลุจุดประสงค์ขององค์การที่ระบุไว้ การวางแผนควรเพ่งเล็งไปยังการนำ ออกปฏิบัติ ดังที่ ดรักเกอร์ (Drucker) ได้ชี้ให้เห็นว่า แผนจะมีประสิทธิผลก็ต่อเมื่อการนำออกปฏิบัติช่วยทำให้บรรลุวัตถุประสงค์ขององค์การ

1.4 การรวมคนที่เหมาะสม เมื่อวางแผนต้องรวมบุคคลที่เหมาะสมด้วย เมื่อไรที่เป็นไปได้ ผู้วางแผนควรขอปัจจัยป้อนเข้าจากผู้บริหารในขอบข่ายการทำหน้าที่ที่เขาเป็นผู้วางแผน ผู้บริหารเหล่านี้ใกล้ชิดกับกิจกรรมประจำวันในภาคส่วนของเขาในองค์การ และสามารถให้ข้อมูลที่มีคุณค่าแก่ผู้วางแผน ผู้บริหารเหล่านี้อาจเกี่ยวข้องกับการนำแผนออกใช้เมื่อมีการพัฒนาแล้ว ดังนั้น จึงสามารถให้ผลสะท้อนกลับเกี่ยวกับความยากง่ายในการนำแผนต่างๆออกใช้

2. การจัดองค์การ ในที่นี่ การจัดองค์การหมายถึง การสร้างโครงสร้างคู่ที่ประกอบด้วยโครงสร้างมนุษย์และวัสดุอุปกรณ์ เพื่อทำให้การดำเนินการบรรลุผลสำเร็จ

3. การสั่งการ หมายถึง การธำรงไว้ซึ่งกิจกรรมในหมู่บุคลากรขององค์การ เฮนรี่ ฟาโยล กล่าวว่า ผู้บริหารที่ต้องสั่งการโดยมีสิ่งที่เกี่ยวข้องดังนี้ 1. มีความรู้อย่างละเอียดเกี่ยวกับบุคลากรของตน 2. กำจัดการไร้ความสามารถ 3. มีความรู้เป็นอย่างดีในข้อตกลงเกี่ยวกับธุรกิจและพนักงาน 4. เป็นตัวอย่างที่ดี 5. ตรวจสอบองค์การเป็นระยะๆ และใช้แผนภูมิสรุปเพื่อการตรวจสอบในโอกาสต่อไป ฟาโยลได้เน้นแผนภูมิองค์การเป็นอย่างมาก 6. จัดประชุมสัมมนาผู้ช่วยหัวหน้าโดยเพ่งเล็งไปยังการทำงาน

4. การประสานงาน ประกอบด้วย การทำงานร่วมกัน และทำกิจกรรมและความพยายามทั้งหลายให้กลมกลืนกัน เฮนรี่ ฟาโยล ได้เสนอแนะการพบปะประจำสัปดาห์ของหัวหน้าแผนกและผู้ประสานงานเพื่อปรับปรุงการประสานงาน การประสานงานเป็นกระบวนการของการรวมกัน และทำให้สอดคล้องกันของกิจกรรมต่างๆ เพื่อให้พวกเขาทำงานร่วมกันสู่จุดประสงค์ขององค์การ นี่เป็นคำจัดกัดความของฟาโยล ในกระบวนการรวมกิจกรรมทั้งหลายขององค์การเข้าด้วยกัน เพื่อทำให้การทำงานเป็นไปได้ และประสบความสำเร็จ

5. การควบคุม ประกอบด้วยการตรวจสอบว่า ทุกสิ่งทุกอย่างเกิดขึ้นสอดคล้องกับแผนที่นำมาใช้ คำสั่งที่ออกไปและหลักการที่จัดตั้งหรือไม่

6. ความจำเป็นสำหรับการฝึกอบรมทางการบริหาร ในลักษณะนี้ เฮนรี่ ฟาโยลดูเหมือนจะเป็นนักวิชาการคนแรกที่ได้ขอร้องต่อการฝึกอบรมทางการบริหารสำหรับทุกคนในทุกระดับ ความสามารถทางการบริหารไม่สามารถพัฒนาผ่านความรู้ทางวิชาการตามลำพัง ดังนั้น ฟาโล จึงเขียนว่า ทุกคนต้องการมโนทัศน์บางอย่างของการบริหารในบ้าน ในกิจการของรัฐ ความต้องการ ความสามารถทางการบริหารมีความสำคัญเท่าเทียมกับการดำเนินงาน และสำหรับประชาชนแต่ละคน

**ความสำคัญของการบริหารงานภาครัฐ**

มหาวิทยาลัยสุโขทัยธรรมาธิราช (2552) กล่าวว่า การบริหารงานภาคงานรัฐมีความสำคัญและจำเป็นยิ่งต่อหน่วยงานของภาครัฐ เจ้าหน้าที่ประชาชน และประเทศชาติ โดยสามารถแบ่งความสำคัญของการบริหารงานภาครัฐ ได้ดังนี้

1. การบริหารงานภาครัฐมีองค์ประกอบทางการเมืองเข้ามาเกี่ยวข้องมาก

2. การบริหารงานภาครัฐได้รับการคาดหวังจากประชาชนสูงและมีการตรวจสอบสาธารณะ 3. การบริหารงานภาครัฐมีเป้าหมายกว้างขวางแต่ไม่ชัดเจนและค่อนข้างเป็นนามธรรม

**ธรรมาภิบาลกับการบริหารงานภาครัฐให้ประสบผลสำเร็จ**

ท่ามกลางกระแสการเปลี่ยนแปลงอย่างรวดเร็ว กติกาของสังคมและการบริหารจัดการบ้านเมืองที่ใช้ จำเป็นต้องมีการปรับเปลี่ยนตามยุคตามสมัยในสังคมสมัยใหม่ ทุกประเทศมีแนวทางการปรับปรุงการบริหารกิจการบ้านเมืองและสังคม (Governance) ที่เป็นจุดร่วมเหมือนกัน คือความสงบสุขของประชาชน เสถียรภาพความมั่นคงทางเศรษฐกิจ สังคม และการเมือง มีการพัฒนาประเทศอย่างสมดุล เท่าทันโลก อันจะนำไปสู่ความสามารถในการแข่งขันในเวทีโลกได้ประเทศไทยก็มีการปรับเปลี่ยนหลายประการโดยเฉพาะ การเปลี่ยนแปลงเพื่อกำหนดหลักเกณฑ์ของสังคมใหม่โดยปรากฏใน “รัฐธรรมนูญฉบับประชาชน” เมื่อวันที่ 11 ตุลาคม 2540 ซึ่งสาระสำคัญของรัฐธรรมนูญฉบับนี้ คือความพยายามในการสร้างระบบการบริหารกิจการบ้านเมืองที่ดี (Good Governance) สำหรับสังคมไทยโดยเน้นการเปิดโอกาสให้ประชาชนเข้ามามีส่วนร่วมในการตัดสินใจของภาครัฐมากขึ้นการประกันและคุ้มครองสิทธิขั้นพื้นฐานของประชาชนภาครัฐมีการบริหารการ

ปกครองที่โปร่งใส สามารถถูกตรวจสอบโดยประชาชนมากขึ้น

ในสภาวะการปรับเปลี่ยนอาจก่อให้เกิดความสับสนกับบุคลากรในองค์กรซึ่งผลกระทบต่อขวัญและกำลังใจในการปฏิบัติงานจึงจำเป็นที่หน่วยงานที่รับผิดชอบจะต้องเร่งเสริมสร้างความเข้าใจแนวคิดของการปรับเปลี่ยนที่เป็นอยู่ เพื่อก่อให้เกิดทัศนคติที่ถูกต้อง นอกจากนั้นยังมุ่งให้ได้รับหลักการและแนวทางปฏิบัติที่สอดคล้อง กับการบริหารจัดการภาครัฐแนวใหม่ อันจะส่งผลให้การปฏิบัติงานเป็นไปอย่างมีประสิทธิภาพ และความตื่นตัวของประชาชนที่ต้องการเข้ามามีส่วนร่วมในการบริหารงานภาครัฐ

ระบบราชการนับเป็นกลไกสำคัญยิ่งต่อความสำเร็จของการบริหารประเทศ โดยเฉพาะในระยะเวลาที่ประเทศต้องประสบกับสภาวะวิกฤติทางเศรษฐกิจและสังคมอยู่ในขณะนี้ ภาครัฐจะต้องเป็นพลังขับเคลื่อน และพัฒนาประเทศให้มีประสิทธิภาพและสามารถสร้างความเข้มแข็งให้แก่ชุมชน เปิดโอกาสให้ประชาชนได้เข้ามามีส่วนร่วมในการบริหารประเทศ แต่ที่ผ่านมากลไกภาครัฐโดยรวมยังล้าสมัย ขาดประสิทธิภาพ ซึ่งเป็นปัญหาสำคัญที่ถ่วงรั้งให้ระบบราชการไม่สามารถตอบสนองการเปลี่ยนแปลงและความต้องการของประชาชนได้เท่าที่ควร จึงมีความจำเป็นอย่างยิ่งที่จะต้องปฏิรูปราชการอย่างจริงจัง ให้ระบบราชการเป็น ราชการยุคใหม่ที่มีศักยภาพในการขับเคลื่อนสังคมไทยสู่การแข่งขันในสังคมโลก สามารถตอบสนองความต้องการของประชาชนได้อย่างแท้จริง

การบริหารจัดการที่ดีในภาครัฐ (good governance) หรือบางที่เรียกว่าธรรมาภิบาลนั้นเป็นตัวช่วยกระตุ้นอย่างมากต่อการพัฒนาและขยายตัวในทางการบริหารงาน เพราะความสัมพันธ์ระหว่างภาครัฐมีอยู่อย่างใกล้ชิดในฐานะที่เป็นผู้ควบคุมกติกาการดำเนินงาน ย่อมมีผลต่อการเสริมสร้างการบริหารจัดการที่ดี ทำให้ในปัจจุบันด้านการบริหารงานภาครัฐได้ตระหนักว่าการบริหารจัดการที่ดีหรือธรรมาภิบาลนั้นเป็นมิติกระบวนทัศน์ใหม่ของการบริหารงานภาครัฐ ซึ่งอย่างไรก็ตามการที่จะบริหารภาครัฐให้ประสบผลสำเร็จได้นั้นก็มาจากการนำเอาหลักธรรมาภิบาลทั้ง 6 ประการ คือ หลักนิติธรรม หลักคุณธรรม หลักความโปร่งใส หลักการมีส่วนร่วม หลักความรับผิดชอบ หลักความคุ้มค่า ที่เลือกมาปรับใช้ในด้านการบริหารงานภาครัฐ

การบริหารงานให้เป็นไปตามหลักนิติธรรมจะต้องมีการดำเนินการหลายอย่าง เช่น การบังคับใช้กฎหมายโดยปราศจากอคติ ไม่มีหลายมาตรฐาน การคุ้มครองสิทธิมนุษยชน การดูแลและสิทธิ เสรีภาพ ของชนกลุ่มน้อย การปกป้องดูแลความเป็นอิสระของตุลากร

การบริหารงานให้เป็นไปตามหลักคุณธรรม ผู้ปกครองบริหารบ้านเมืองจะต้องมีคุณธรรมประจำตน เสียสละความสุขส่วนตัวเพื่อส่วนรวม มีสัมมาคารวะ ดำรงตนอยู่ในความซื่อสัตย์สุจริต มีความประพฤติดีงาม จัดสรรทรัพยากรต่างๆ ให้ตกถึงมือประชาชนผู้ยากไร้และเดือดร้อนด้วยความเป็นธรรม ไม่ใช้อำนาจที่มีอยู่เบียดเบียน บีบคั้น หรือก่อทุกข์ให้ผู้อื่น มีความอดทน รักษาอาการกาย วาจา ใจ ให้เรียบร้อย ไม่แสดงความโกรธ หากมีการลงโทษผู้กระทำผิดก็ทำตามเหตุผล มีความอุตสาหะในการปฏิบัติหน้าที่และบริหารงานโดยยึดหลักคุณธรรม ไม่เอนเอียงด้วยคำพูด อารมณ์ หรือลาภสักการะใดๆ

การบริหารงานให้เป็นไปตามหลักความโปร่งใส รัฐจะต้องเน้นการสื่อสารเผยแพร่ข้อมูลในการบริหารราชการแผ่นดิน ไปยังประชาชนให้ทั่วถึง ไม่มีการปิดบังหรือให้ข้อมูลแต่บางส่วนเพื่อประโยชน์ของกลุ่มตัวเอง ข้อมูลที่เผยแพร่จะต้องเข้าใจได้และส่งเสริมอนุญาตให้ประชาชน สื่อสารมวลชนและกลุ่มหลากหลายในสังคมมีโอกาสเข้าถึงข้อมูล

การบริหารงานให้เป็นไปตามหลักการมีส่วนร่วม รัฐจะต้องส่งเสริมกระบวนการของการมีส่วนร่วมในการบริหารบ้านเมืองทั้งกระบวนการ นับตั้งแต่ กระบวนการร่วมคิด ร่วมวางแผน ร่วมตัดสินใจ ร่วมทำ ร่วมติดตามผล ร่วมรับผลประโยชน์หรือความเสียหาย และร่วมเสนอแนะแก้ไขพัฒนา จะต้องส่งเสริมโอกาส ที่เท่าเทียมกันทั้งเพศชายและหญิง ส่งเสริมความเป็นตัวแทนของประชาชนในแต่ละภูมิภาคได้เข้ามาปฏิบัติงานในฐานะเจ้าหน้าที่ของรัฐโดยมีสัดส่วนการกระจายที่เหมาะสม รวมตลอดถึงการส่งเสริมให้ประชาสังคม สมาคม มูลนิธิ องค์การสาธารณะ ประโยชน์ได้เข้ามีส่วนร่วมในการบริหารกิจการบ้านเมือง

การบริหารงานให้เป็นไปตามหลักความรับผิดชอบ รัฐต้องพร้อมรับผิดชอบต่อความเสียหายที่เกิดขึ้นจากการกระทำของรัฐหรือความประมาทเลินเล่อหรือความไม่สามารถปกป้องคุ้มครองประชาชนของรัฐ ในบางกรณี

การบริหารงานให้เป็นไปตามหลักความคุ้มค่า รัฐต้องมีการนำภาษีอากรของประชาชนไปใช้ให้เกิดประโยชน์อย่างแท้จริง โครงการที่รัฐลงทุนจะต้องเป็นไปอย่างประหยัดไม่รั่วไหล เกิดผลคุ้มค่า มีความยั่งยืน สามารถใช้ประโยชน์ได้ยาวนาน

จากที่กล่าวมาหลักธรรมาภิบาลสามารถนำไปใช้ในการบริหารภาคงานภาครัฐได้จริง ทำให้ปัจจุบันมีหน่วยงานภาครัฐที่ประสบผลสำเร็จและได้รับรางวัลจากการบริหารงานโดยยึดตามหลักธรรมาภิบาล ซึ่งผู้เขียนขอยกตัวอย่างของหน่วยงานภาครัฐดังนี้

สำนักงานปลัดกระทรวงสาธารณสุขรับรางวัลประเมินคุณธรรม ความโปร่งใสหน่วยงานภาครัฐอันดับ 1 ระดับกรม โดย นพ.ยงยศ ได้กล่าวว่า ข้าราชการ เจ้าหน้าที่กระทรวงสาธารณสุข ได้ร่วมประกาศจุดยืนในการไม่ยอมรับการทุจริตคอร์รัปชั่นทุกรูปแบบ โดยใช้มาตรการ “3 ป. 1 ค.” คือ ปลูกและปลุกจิตสำนึก ป้องกัน ปราบปราม และเครือข่าย ในการป้องกันและปราบปรามการทุจริตให้เข้มแข็ง ตามหลักธรรมาภิบาล การบริหารงานที่โปร่งใส ซึ่งเป็น 1 ใน 4 ยุทธศาสตร์สำคัญในการปฏิรูปกระทรวงสาธารณสุข โดยมีศูนย์ปฏิบัติการต่อต้านการทุจริต ร่วมสร้างวัฒนธรรมความซื่อสัตย์สุจริตให้เกิดขึ้นในกระทรวงสาธารณสุข อย่างจริงจัง สร้างค่านิยมซื่อสัตย์สุจริต ลดความเสี่ยงในการทุจริต และทำหน้าที่ตรวจสอบและเฝ้าระวัง การทุจริต ซึ่งการได้รับรางวัลของสำนักงานปลัดกระทรวงสาธารณสุขนั้นต่างมีความสอดคล้องกับ หลักธรรมาภิบาลในด้านความโปร่งใสที่นำมาใช้ในการวางแผนการทำงานที่ต้องอาศัยความซื่อสัตย์สุจริต ไม่ทำการทุจริตในขณะมีการวางแผนงานและนอกจากนี้ยังมีความเกี่ยวข้องกับการกำหนดแผนงาน ประสานงาน เพื่อเผยแพร่ข้อมูลให้เป็นสาธารณะและมีความเข้าใจมากขึ้นต่อในการปฏิบัติงานให้ประสบผลสำเร็จ



ภาพที่ 1: สำนักงานปลัดกระทรวงสาธารณสุขรับรางวัลประเมินคุณธรรม ความโปร่งใสหน่วยงาน ภาครัฐอันดับ 1 ระดับกรม

ที่มา : https://www.hfocus.org/content/2017/12/15062

กรมส่งเสริมการปกครองส่วนท้องถิ่น (สถ.) เป็นหน่วยงานหลักที่มีบทบาทในการสนับสนุนส่งเสริมให้ องค์กรปกครองส่วนท้องถิ่น สามารถจัดบริการสาธารณะให้กับประชาชนได้โดยตรงความต้องการพร้อมทั้งสามารถบริหารจัดการได้อย่างมีประสิทธิภาพถูกต้องโปร่งใส นอกจากนี้ทางกรมบัญชีกลางได้แจ้งว่า กรมส่งเสริมการปกครองส่วนท้องถิ่นและได้รับรางวัลประกาศเกียรติคุณด้านความปลอดความรับผิด ทางละเมิดระดับดี ซึ่งรางวัลประกาศเกียรติคุณที่กรมส่งเสริมการปกครองท้องถิ่นได้รับนี้ ถือเป็นรางวัลที่มีเกียรติเป็นหลักประกันที่สะท้อนได้ว่ากรมเป็นองค์กรที่มีความชัดเจนรอบคอบ ป้องกัน ไม่ให้เกิดความผิดพลาด อีกทั้งรางวัลนี้จะเป็นกำลังใจที่ดียิ่งต่อข้าราชการของกรมส่งเสริมการปกครองท้องถิ่น อธิบดีกรมส่งเสริมการปกครองท้องถิ่นในฐานะผู้บริหารเราได้ให้ความสำคัญตั้งแต่ระดับการปฏิบัติโดยการกำหนดแนวทางการปฏิบัติงานและทิศทางให้กับบุคลากรในสังกัดโดยมุ่งมั่นที่จะนำหน่วยงานให้บริหารและปฏิบัติงานตามหลักธรรมาภิบาล โดยเปิดโอกาสให้ภาคเอกชน ภาคประชาสังคม และภาคประชาชน เข้ามามีส่วนร่วม ในการตรวจสอบการปฏิบัติงาน มีการเปิดเผยข้อมูลข่าวสารในการดำเนินกิจกรรมทุกรูปแบบสู่สาธารณะ เพื่อให้เกิดความถูกต้องโปร่งใสยิ่งไปกว่านั้นสิ่งสำคัญที่สุดในการป้องกันการทุจริตได้อย่างยั่งยืนคือการปลูกจิตสำนึกปลูกฝังค่านิยมและทัศนคติในการปฏิบัติงานให้กับบุคลากรในสังกัดในฐานะเจ้าหน้าที่รัฐเพื่อให้ประพฤติอยู่บนหลักของธรรมาภิบาลยึดมั่นในหลักคุณธรรมจริยธรรม ส่งผลลัพธ์ให้สามารถเป็นองค์กรต้นแบบในด้าน ธรรมาภิบาลให้กับองค์กรปกครองส่วนท้องถิ่น



ภาพที่ 2 กรมส่งเสริมการปกครองท้องถิ่น (สถ.) รับรางวัลเกียรติคุณด้านปลอดภัย ความรับผิดชอบทางละเมิดจาก ก.บัญชีกลาง

ที่มา : https://www.posttoday.com/social/general/585494#img-1 D.jpg

ดังนั้นจากความข้างต้นที่ได้กล่าวไว้2กรณีตัวอย่าง ในมุมองของผู้เขียนมีความเห็นว่า สำนักงานปลัดกระทรวงสาธารณสุข และ กรมส่งเสริมการปกครองส่วนท้องถิ่น (สถ.) ต่างให้ความสำคัญเกี่ยวกับการนำหลักความโปร่งใส และหลักการมีส่วนร่วม ตามหลักธรรมาภิบาลมาปรับใช้ในการบริหารงานภาครัฐในแต่ละด้านให้มีการพัฒนาไปในทางที่ดีขึ้นเรื่อยๆ เนื่องจากในปัจจุบันภาครัฐได้มีการเน้นเรื่องการป้องกันการทุจริตคอร์รัปชั่นมากขึ้น จึงต้องยึดหลักในการบริหารมาปฏิบัติตามจึงมีความสอดคล้องกับหลักธรรมาภิบาลในหลักความโปร่งใส และหลักการมีส่วนร่วมที่ต้องมาจากความร่วมมือของทุกฝ่าย เช่น ภาครัฐ ภาคเอกชน และภาคประชาชนที่ให้การสนับสนุนต่อการบริหารภาครัฐ เพราะถ้าปราศจากธรรมาภิบาล ถึงมีความมั่นคงทางเศรษฐกิจมากเพียงใดก็ขาดประสิทธิภาพ ไร้คุณค่า ปราศจากการพัฒนาที่ยั่งยืน แต่ถ้าหากนำธรรมาภิบาลมาปรับใช้ในการบริหารภาครัฐก็จะเป็นส่วนหนึ่งที่ทำให้ประสบผลสำเร็จ

**บทสรุป**

จากการศึกษา เรื่องธรรมาภิบาลกับการบริหารงานภาครัฐให้ประสบผลสำเร็จ ธรรมาภิบาลได้เข้ามามีบทบาทในการบริหารภาครัฐ เพราะธรรมาภิบาลทำหน้าที่เป็นกลไก เครื่องมือ และแนวทางการดำเนินงานที่เชื่อมโยงกันของภาคเศรษฐกิจ สังคม และการเมือง โดยเน้นการสร้างความร่วมมือจากภาครัฐภาคเอกชน และภาคประชาชนอย่างจริงจังและต่อเนื่อง เพื่อให้ประเทศมีพื้นฐานระบบประชาธิปไตยที่แท้จริงมีความชอบธรรมกฎหมาย มีเสถียรภาพ มีโครงสร้าง และกระบวนการบริหารที่มีประสิทธิภาพ มีความโปร่งใสและสามารถตรวจสอบได้ ซึ่งทำให้ในปัจจุบันได้มีการนำแนวคิดธรรมาภิบาลมาใช้ในการบริหารภาครัฐและภาคเอกชน สำหรับในการบริหารภาครัฐ แนวความคิดการบริหารภาครัฐในปัจจุบันให้ความสำคัญกับแนวคิดธรรมาภิบาล กล่าวคือ หลักการประชาธิปไตยแบบมีส่วนร่วม การให้ความสำคัญกับประชาชนและแนวความคิดเรื่องของการเป็นพลเมืองชุมชน และ ประชาสังคม ดังการสร้างความสัมพันธ์ที่ดีกับประชาชน และการตอบสนองความต้องการของประชาชน โดยการให้คุณค่าในศักดิ์ศรีแห่งความเป็นมนุษย์ การกระจายอำนาจให้แก่ชุมชน อันจะนำไปสู่การพัฒนาที่ยั่งยืน และความสำเร็จในทางการบริหารภาครัฐ ซึ่งการบริหารภาครัฐจะไม่ประสบความผลสำเร็จหากเป็นการดำเนินการเพียงลำพังจากภาครัฐเท่านั้น ดังนั้น ภาคส่วนอื่นที่เกี่ยวข้อง ได้แก่ ภาคประชาชน ภาคธุรกิจเอกชน ภาคองค์กร เอกชน ภาคสื่อมวลชนต้องร่วมมือกันในการปฏิรูประบบบริหารภาครัฐในทุกด้านโดยเฉพาะการทำให้บุคลากรของรัฐยึดประโยชน์สุขของประชาชน เป็นเป้าหมายหลักในการปฏิบัติหน้าที่อย่างแท้จริง และที่ขาดไม่ได้คือ การนำหลักธรรมาภิบาลมาปรับใช้ในการบริหารภาครัฐให้สำเร็จ

**เอกสารอ้างอิง**

โกวิทย์ พวงงาม. (2553). ธรรมาภิบาลท้องถิ่น:ว่าด้วยการมีส่วนร่วมและความโปร่งใส.กรุงเทพ:มิสเตอร์ก็อบปี้.

ขวัญใจ ป้อมพระเดช. (2555). การศึกษาการบริหารงานตามหลักธรรมาภิบาลของผู้บริหารสถานศึกษา สังกัดสำนักงานเขตพื้นที่การศึกษาประถมศึกษาจันทบุรี.งานนิพนธ์ครุศาสตรมหาบัณฑิต.

จุฑารัตน์ สีสูงเนิน (ม.ป.ป).บทที่5หลักธรรมาภิบาลในองค์กร. [เว็บบล็อก].สืบค้นจาก https://sites.google.com/site/aujutaratsisungnone/neuxha/bth-thi-5-hlak-thr-rmaphi- bal-ni-xngkhkr

ชาญชัย อาจินสมาจาร. (2555). การบริหารภาครัฐ.ปัตตานี: สถาบันเพื่อความก้าวหน้าทางวิชาการ.

ถวิลวดี บุรีกุล และคณะ. 2549. ทศธรรม : ตัวชี้วัดการบริหารจัดการบ้านเมืองที่ดี. กรุงเทพมหานคร : สถาบัน พระปกเกล้า.

บุษบง ชัยเจริญวัฒนะ, และบุญมี ลี้. (2544). ตัวชี้วัดธรรมาภิบาล. กรุงเทพฯ: โรงพิมพ์คุรุสภาลาดพร้าว.

มหาวิทยาลัยสุโขทัยธรรมาธิราช. (2552) . ประมวลสาระชุดวิชาการบริหารภาครัฐ.

ราชกิจจานุเบกษา. เล่มที่ 119 ตอนที่ 99 ก. 2 ตุลาคม 2545.

ศิวาภรณ์ ไชยเจริญ และ วัลลภัช สุขสวัสดิ์. (2560). การบริหารงานภาครัฐ.[เว็บบล็อก].สืบค้นจาก https://thaimooc.org/courses/course-v1:NU-MOOC+nu007+2017\_T1/about

สถาบันพระปกเกล้า. 2547. วัดระดับการบริหารจัดการที่ดี. นนทบุรี: สถาบันพระปกเกล้า.

สำนักงานคณะกรรมการข้าราชการพลเรือน. (2544). คู่มือการสร้างระบบบริหารกิจการบ้านเมือง.